als_Latn dik_Latn sag_Latn
Klubi i Skënderbeut është i vendosur për të shitur brenda këtij muaji mesfushorin Sabjen Lilaj. “Panorama Sport” zbuloi dy ditë më parë se moldavët e Sherif Tiraspolit kishin ofruar 50 mijë euro për kartonin, por presidenti Ardjan Takaj refuzoi ta lëshonte lojtarin me këtë shifër. Kjo u konfirmua për gazetën edhe nga vetë futbollisti, mirëpo situata duket se ka ndryshuar gjatë orëve të fundit. Nga sa mësohet, moldavët kanë rritur ofertën, duke e çuar në 65 mijë euro. Në të njëjtën kohë, në skenë ka dalë edhe klubi çek, Banik Ostrava. Ky i fundit thuajse të njëjtën shifër sa Sherif Tiraspoli. Deri në limitin e merkatos do të ketë “pazar” për lojtarin, teksa Skënderbeu do të pranojë ofertën më të lartë, por duke u këshilluar edhe me lojtarin, i cili në parim kishte arritur marrëveshjen me moldavët e Sherifit. Burime të sigurta pranë klubit korçar treguan dje se Takaj kërkon 100 mijë euro për të lënë të lirë Lilajn.
Reagimet Vetë presidenti Takaj nuk bëri të ditur shifrën e kartonit, por pranoi se është gati të shesë Lilajn. Në verën e vitit të kaluar, ai refuzoi ofertën e Ruh Horzhov, por tani është i predispozuar për të përfituar sa më shumë nga lojtari. “Do ta lejojmë transferimin e Sabjenit, nëse paguhet shuma e kërkuar nga klubi dhe sigurisht nëse plotë- sohen të gjitha kërkesat e lojtarit”, deklaroi dje në mbrëmje Takaj. Nga ana tjetër, Lilaj për gazetën u shpreh: “Me sa di, situata ka ndryshuar. Nëse klubet që më kërkojnë përmbushin kërkesat e presidentit, atëherë mund të bëhet diçka. Më pas, do të flas edhe unë për kërkesat e mia”. Tashmë mbetet për t’u parë se cili do të jetë klubi që do të plotësojë kërkesën e Lilajt. Sherif Tiraspoli dhe Banik Ostrava janë pistat më konkrete, por gjithçka është në dorë të Takajt.
als_Latn als_Latn